Shell Danmark smider nu håndklædet i ringen herhjemme. Det er simpelthen blevet et for svært marked at operere i.

»Shell har i dag offentliggjort beslutningen om at undersøge mulighederne for at sælge sin downstream-virksomhed i Danmark. Der er tale om Shells raffinaderi i Fredericia, kæden af danske Shell tankstationer samt de danske afdelinger af Shell Aviation og Shell Commercial Fuel,« skriver kommunikationsdirektør Regitze Reeh.

»Beslutningen ligger i forlængelse af Shells nye CEO, Ben van Beurdens udmelding til selskabets investorer om at Shell i løbet af 2014 og 2015 vil generere 15 mia. dollars alene gennem frasalg og i højere grad orientere downstream-forretningen mod de store vækstmarkeder, hvor selskabets globale forretningsmodel er mest konkurrencedygtig.«

At Shell Danmark nu sættes til salg betyder dog ikke, at Shell trækker sig fuldstændig fra Danmark.

»Vores præference er at finde en køber til tankstationerne, der vil drive Shell-brandet videre. Det har vi også gjort i Finland og Sverige,« siger Regitze Reeh til Berlingske, der dog endnu kalder det for tidligt at tale om en ny ejer. Salgsprocessen er først lige begyndt.

Konkurrencen er meget hård blandt tankstationerne i Danmark, der har den næsthøjeste koncentration af tankstationer i Europa efter Grækenland.

Shell ejer et raffinaderi og 306 tankstationer i Danmark. Selskabet beskæftiger 450 medarbejdere, og dertil kommer 2500 ansatte på servicestationerne, der er ejet af forpagterne, oplyser selskabet på sin hjemmeside.